ለሕዝቡ መሠረታዊ ጥያቄ የተሰጠ ተገቢ ምላሽ!
በዓለም ላይ ለግጭት መንስኤ ከሚሆኑ ጉዳዮች ውስጥ አንዱና ዋነኛው የሰው ልጅ መሰረታዊ ፍላጎት በአግባቡ አለመሟላት ነው፡፡ በተለይ ዜጎችን በመንግስት ላይ እንዲያምፁ ከሚያደርጉ መሰረታዊ ጥያቄዎች ውስጥ የኢኮኖሚ ጥያቄ ግንባር ቀደሙን ሚና ይጫወታል፡፡ ከነዚህ መሰረታዊ ፍላጎቶች ውስጥ ዋነኛው ደግሞ የምግብ ፍላጎት ነው፡፡ 
ከቅርብ ጊዜ ወዲህ እንኳን በዓለም ላይ በምግብ ጥያቄ የተነሳ ዜጎች በመንግስታቸው ላይ ሲያምፁና ከፍተኛ ብጥብጥ ሲያስነሱ ተመልክተናል፡፡ ለምሳሌ የአረብ ስፕሪንግ እየተባለ የሚጠራውና በርካታ የአረብ አገራትን ያዳረሰው ግጭት መነሻ መንስኤ የዳቦ ጥያቄ ነበር፡፡ በአውሮፓም ቢሆን በፈረንሳይ፣ በጣልያን ወዘተ የዳቦ ጥያቄ ህዝብና ፖሊስን ሲያጋጭና የመንግስታትን ወንበር ሲነቀንቅ ተመልክተናል፡፡ በሱዳን በቅርቡ የተከሰተው የመንግስት ለውጥ መነሻም የዳቦ ጥያቄ እንደነበር አይዘነጋም። 
በአዲስ አበባም በመሰረታዊነት ከሚነሱ ጥያቄዎች ውስጥ አንዱ የዳቦ ጥያቄ ነው፡፡ በርካታ ዜጎች ከእጅ ወደአፍ ኑሮ ውስጥ ባሉበት የአዲስ አበባ ነባራዊ ሁኔታ የዳቦ ጥያቄ በተሟላ ሁኔታ ተመልሶ አለመገኘቱ የህብረተሰቡን ጥያቄ የከፋ አድርጎት ቆይቷል፡፡ 
የአዲስ አበባ ከተማ አስተዳደርም የነዋሪዎቹን መሰረታዊ ፍላጎቶች ለማሟላት እያደረጋቸው ከሚገኙ ዘርፈ ብዙ ስራዎች ውስጥ አንዱ የነዋሪውን መሰረታዊ ፍላጎቶች ያማከሉ ጥያቄዎችን መመለስ ላይ ያተኮረ ነው፡፡ በዚህም መሰረት የከተማዋ ነዋሪ መሰረታዊ ጥያቄ የሆኑትን የኢኮኖሚ ጥያቄዎች በመመለስ ላይ ይገኛል፡፡ 
ከዚህ አንፃር አስተዳደሩ ከዚህ ቀደም ሲያከናውናቸው የነበሩትን የተማሪዎች ዩኒፎርምና የመማሪያ ቁሳቁስ የማሟላት እና የተማሪዎች የምገባ መርሃ ግብሮችን ማንሳት ይቻላል፡፡ አብዛኛው የከተማዋ ነዋሪ ከእጅ ወደአፍ የሆነ ኑሮ በሚኖርበት የአዲስ አበባ ነባራዊ ሁኔታ እነዚህ ስራዎች በእርግጥም የህብረተሰቡን የኑሮ ሸክም ለመጋራት የሚያስችሉ በጎ ጅምሮች ናቸው፡፡ 
አሁን ደግሞ መላውን የከተማዋን ነዋሪዎች የዳቦ ፍላጎት ለማሟላት የሚያስችለውን የሸገር ዳቦ ፋብሪካ እውን ለማድረግ የከተማ አስተዳደሩ ከባለሀብቶች ጋር በመሆን የተጓዘበት ርቀትና ያስገኘው ስኬት ሊደነቅ የሚገባው ነው፡፡ ትናንት ለፍሬ የበቃው ይህ የዳቦ ፋብሪካ አስተዳደሩ የህዝብን መሰረታዊ ፍላጎቶች ለማሟላት አንድ እርምጃ ወደፊት መራመዱን በተጨባጭ
 ያሳየበት ነው፡፡ 
ፋብሪካውን መርቀው ሥራ ያስጀመሩት ጠቅላይ ሚኒስትር ዶክተር አብይ አህመድ እንደተናገሩት፤ ፋብሪካው የዳቦ ፋብሪካ ብቻ ሳይሆን፤ በምግብ ራሳችንን የመቻል ፍላጎታችንን፣ ከድህነት የመውጣት ጥማትን እና የብልፅግና ጎዳናን አመላካች ነው። ለምግብነት የሚውሉ በርካታ ፍጆታዎችን አገሪቱ በውጭ ምንዛሪ እያስገባች መሆኑን ያመለከቱት ጠቅላይ ሚኒስትሩ፤ እንዲህ አይነት ፋብሪካዎች መቋቋማቸው ፋይዳቸው የጎላ መሆኑን አመልክተዋል ። 
መንግስት በቀጣይ ሁለት ዓመታት ስንዴን ከውጭ ማስገባት የማቆም ፍላጎት እንዳለውና ለዚህም የሙከራ ምርቶች መጀመራቸውን ያስታወቁት ጠቅላይ ሚኒስትር ዶክተር አብይ አህመድ፤ በአዋሽ ተፋሰስ በኦሞ ተፋሰስ፣ በኦሮሚያ፣ በደቡብ ኦሞና በሱማሌ ክልል ሰፋፊ የስንዴ እርሻዎች በዚህ ዓመት መጀመራቸውን ጠቁመዋል ። እነዚህ ስራዎች ደግሞ ለኢትዮጵያ በአይን የሚታዩ ተጨባጭ የብልፅግና ተስፋዎች ናቸው፡፡ 
ከቅርብ ጊዜ ወዲህ አንዳንድ ስግብግብ ነጋዴዎችም ሆን ብለው ወይም የራሳቸውን ጥቅም በማስቀደም በአንድ በኩል የዳቦ ዋጋ ላይ በየጊዜው ጭማሪ በማድረግ፤ በሌላ በኩል ደግሞ የዳቦውን መጠን በየጊዜው በማሳነስ ህብረተሰቡን ሲያማርሩት ቆይተዋል፡፡ መንግስትም እነዚህን ችግሮች ለመፍታት አስተዳደራዊ እርምጃዎችን ሲወስድ ቆይቷል፡፡ እነዚህ እርምጃዎች ግን በሚፈለገው ልክ የዳቦ አቅርቦትን ተደራሽ አድርገው የኅብረተሰቡን ችግር ማቃለል አላስቻሉም ነበር፡፡ 
በሌላ በኩል ደግሞ የከተማዋ የዳቦ ፍላጎት ከህዝብ ቁጥር መጨመር ጋር በየጊዜው እያደገ በመምጣቱ የዳቦ ፍላጎቱና አቅርቦቱ ተመጣጣኝ ሊሆን አልቻለም፡፡ በመሆኑም እነዚህን ተቃርኖዎች ለማስታረቅ ስር ነቀል ለውጥ የሚያመጣ እርምጃ መውሰድ አስፈላጊ በመሆኑ ትናንት ለፍሬ የበቃውን በሰዓት 80ሺህ ዳቦ የሚያመርት ግዙፍ የዳቦ ፋብሪካ እውን ሊሆን ችሏል፡፡ 
ፕሮጀክቱ ከፍተኛ የልምድና የእውቀት ሽግግር የተደረገበት፣ የአመራር ብቃት የታየበትና መተባበርና መደጋገፍ የተስተዋለበት እንደነበርም በምረቃው ላይ ተገልጿል፡፡ ይህ ደግሞ ለሌሎች ፕሮጀክቶችም ትልቅ ትምህርት የሚሆን እንደመሆኑ ከፍተኛ ፋይዳ እንዳለው አመላካች ነው፡፡ በመሆኑም በቀጣይ እንዲህ አይነት ልምዶችን በመቀመርና የበለጠ በማጠናከር የተጀመሩትን የህብረተሰቡን መሰረታዊ ችግሮች የመፍታት እንቅስቃሴዎችን ማስቀጠል ይገባል!
አዲስ ዘመን ሰኔ 19/2012